Man by Limpopo-lodge geskietArgieffoto ŉ 49-jarige man is in die hospitaal opgeneem nadat hy Donderdag in die vroeë oggendure by ŉ lodge buite Lephalale (Ellisras) in Limpopo geskiet is. Lt.kol. Moatshe Ngoepe, woordvoerder van die polisie, het gesê vier gewapende verdagtes het net ná middernag op die lodge toegeslaan. Volgens hom was die man aan die slaap in ŉ kamer wat hy by die lodge gehuur het, toe die rowers sy kamer betree het. “Die rowers het die man geskiet, sy selfoon, beursie, windbuks en ŉ tas geroof en op die vlug geslaan,” het Ngoepe bygevoeg. Die polisie is ontbied en die man is onmiddellik na ŉ hospitaal gehaas. ŉ Soektog na die verdagtes is van stapel gestuur, maar niemand is nog in hegtenis geneem nie. Enigiemand met meer inligting oor die voorval word versoek om kapt. Richard Boshomane op 079 894 5501 of Stop Misdaad op 08600 10111 te skakel.